Var det noget med en tur i biffen eller en aften på restaurant? For de fleste sniger den slags begivenheder sig ind i programmet i løbet af sommerferien. Men ikke hos Anita Mie Christensen Jensen og hendes datter Filippa på 10 år, der bor i Simested ved Aalestrup. Det har de ikke luft i budgettet til, og de har fået afvist deres ansøgning om feriehjælp. Den historie gjorde indtryk på Henrik Hedegaard, da han sad og scrollede gennem nyhedsstrømmen over morgenkaffen i søndags. - Jeg har det altid sådan, at når det er noget med børn, så bliver jeg altid lidt blød om hjertet, siger han. Vil hjælpe pigen Henrik Hedegaard er butiksejer af Meny i Holstebro, og efter at have læst familiens historie, satte han sig for at forsøde sommeren lidt for de to. Han har samlet en kurv med godter fra butikken, skaffet nogle billetter til Djurs Sommerland og et hotelophold inklusive restaurantbesøg til Anita Mie Christensen Jensen og hendes datter. I gaven ligger der også to biografbilletter med popcorn. - For mig er det jo småting. Jeg føler også, at det er en del af at være virksomhedsejer at tænke på andre mennesker, siger han. Dansk Folkehjælp, der er landets største udbyder af feriestøtte, har været nødt til at afvise 90 procent af sine ansøgere i år. Ifølge dem er det de store prisstigninger på alt fra dagligvarer til brændstof og varme, der har ramt mange familie så hårdt, at de har set sig nødsaget til at søge om hjælp til at få lidt ferieoplevelser. Det handler ikke kun om penge For Henrik Hedegaard betyder det dog ikke noget, hvorfor mor og datter er endt i den økonomiske situation, de er. - Jeg gider ikke forholde mig til, hvordan moren har brugt sine penge. Det er ikke det, det drejer sig om. Jeg vil bare gerne gøre noget for den pige. Hun kommer i skole, og så sidder de andre og snakker om, hvad de har lavet i ferien, og så har hun lavet ingenting, siger han. Han er bevidst om, at der sikkert er mange flere, der kunne bruge samme hjælp til sommerferien som Anita Mie Christensen Jensen og Filippa. Men lidt har også ret. - Jeg kan ikke redde hele verden, det ved jeg godt. Men jeg kan måske gøre hende (datteren, red.) glad den her sommer, og så har jeg det faktisk godt, siger Henrik Hedegaard. Købmanden i Holstebro tænker også over, at det nogle gange kan være tilfældigheder, der afgør ens livssituation. - Jeg kan risikere, at jeg kører galt, når jeg kører hjem fra arbejde, og så er det min situation og skæbne, der pludselig har ændret sig. Så håber jeg da også, at der er nogen, der hjælper mig, siger han. Henrik Hedegaard har allerede sendt pakken afsted med posten, så den lander snart hos mor og datter.

Opsummering:
Købmand i Holstebro yder sin egen feriehjælp til mor og datter, der blev afvist af Dansk Folkehjælp.